Kontsentreeritult kirjeldades kujutas järgnenud mänguaeg endast Rota Mobilise poolt Pavlik Morozovlikku eneseohverdust, paraku küll saatusliku erandiga, mis  väljendus järjekindlalt ebaedukas punkriavale viskumises. Laenates ühe tuntud Eesti erakonna parlamendi valimiste järgsetest emotsioonidest kantud luuleridu - taaskord kõlas "mine pekki", aduti kui hävingu mekki, nagu sügispuudel lehed, kahvatusid jälle mehed - selgus siiski tõsiasi, et tunneli lõpust lähenev rong viib seltskonna veel ühele reisile futbolaarse polaaröö embuses. velo clubbers oli vormistanud tulemusega 2:1 oma neljanda järjestikuse võidu. Kainelt möödunut analüüsides tuleb siiski nentida, et  Rota Mobilise mängus oli märgata enamat meeskondlikku distsiplineeritust ning eesmärgile pühendatust. Tunda oli, et treeningul oli osalenud terve meeskond ning lisaks oli treener pidanud maha sütitavaid motivatsioonikõnesid.